정조 6년
壬寅四月初二日未時。上御誠正閣。大臣備局有司堂上入侍時。領議政徐命善。左議政洪樂性。右議政李福源。右參贊鄭尙淳。禮曹判書金魯鎭。行副司直鄭民始。刑曹參判徐有隣。右承旨金宇鎭。假注書趙衍德。記注官金健修金鳳顯。以次進伏訖。命善等曰。數日間聖體。若何。上曰。一樣矣。上曰。一雨乍霔旋收。終未得洽。言念民事。誠可悶矣。命善曰。十日內若得雨。則皆曰無慮云矣。上曰。節屆夏至。例有祈雨之擧矣。魯鎭曰。戊戌四月。果有禱雨之事矣。上曰。此時正當麥嶺。故雨澤慳閟矣。命善曰。果然矣。臣聞關西。幸得小雨。而畿湖兩道。最被旱災云。誠切悶矣。上曰。穡事愆期。民情遑急。言念此際。玉食靡寧矣。樂性曰。自數日以來。頗有雨意矣。命善曰。俄見所下傳敎。關東御史狀啓。今始入來矣。上曰。今召卿等。專爲此事。輪見狀辭。可也。仍命宇鎭讀奏。上曰。御史之發倉開賑。寔出民情之遑急。而其所措置。果何如。命善曰。今此御史之先發倉後狀聞。卽緣民事之遑急。顧其擅行。亦足可恕矣。上曰。東峽民人。雖曰本無恒産。易致流散。今此累千口離散。卽緣守宰之初不顧恤而然。想厥所爲。不勝痛駭矣。命善曰。計其流民之戶。淮陽爲八百餘戶。金城爲三百餘戶。其外諸邑。亦有多寡之不一。論其罪狀。有難殫擧。而至於淮金兩倅。宜有勘處之律矣。上曰。守宰之官。目擊流離之狀。不卽救濟。已極痛惡。而至於按道之臣。亦不狀聞。致此流離者。尤涉可怪矣。命善曰。聖敎。果然矣。上曰。此等守令。若致歇勘。後弊難懲矣。仍命書傳敎曰。抽栍若而邑。差遣繡衣。蓋以昨年本道年事。未免告飢。欲知目下民情之遑急與否也。觀此開賑狀聞。御史之發倉振貸。便宜措置。誠得奉使之體。況活我濱死之民。功實有之。罪何論焉。勿待罪事。卽爲回諭。兩邑出道之後。似難藏蹤。須卽還朝事。一體下諭。身爲守令。目擊流離之載路。終不悉心安集。境內流亡。至於八百餘戶之多。名以分憂。孤負至此。此而例勘。唉彼無告。何以聊生。民之所恃。卽朝家也。朝家不擇牧民之官。致令累千民口。有失所之患焉。其在懲後之道。宜有別樣處分。道內流亡最多處。本邑爲然。淮陽府使朴師崙。不可封庫而止。爲先罷黜。令該府星火拿來。其罪狀一一嚴問口招以聞。當待捧供重繩。以謝東民。上曰。金化流民。數至幾何。命善曰。多至二百餘口矣。上曰。除拜此邑。在於何年乎。魯鎭曰。再昨年爲除拜矣。上曰。其時金鍾秀。在於銓官。而以祛沈滯。擬除此人矣。樂性曰。此邑與他較重。不可無罪矣。命善曰。卽見江原道暗行御史李夔狀啓。則淮陽流民。爲一千九百七十六口。金城流民。爲八百十二口。金化流民。爲二百一口云。身爲字牧之官。不體分憂之責。立視顚連。不思接濟者。極爲驚駭。淮陽府使朴師崙。則處分旣下。而金城縣令李義存。金化縣監宋達淵。亦不可不嚴勘。竝先罷後拿。道內流民。至於此多。而道臣之一任守令。不能察飭者。殊失委寄之意。江原監司金憙。罷職。何如。上曰。依爲之。出擧條命書榻敎曰。政官入侍。賤臣承命出。與李命植偕入進伏。上曰。三邑守令。必爲擇差。然後可致東民之奠安。卿以善治之人。擇擬。可也。命植曰。曾經守令中。有聲績人。可以擬入矣。上曰。本道伯亦當差出。有誰可合人乎。命植曰。猝難思得。而以未經方伯人論之。只有金文淳蔡弘履趙鼎鎭數人矣。命善曰。趙鼎鎭。則至親方在嶺南伯。有難竝擧矣。上曰。然矣。命植曰。其所可合之人。考見官案。然後可以擬定矣。上曰。吏判出去。守令望先爲擬入。可合方伯之人考出後。入來稟定。可也。命植承命出去。命善曰。卽見江原道暗行御史李夔狀啓。則以爲。金城縣尤甚。無依之類。一百九口。分賑唐米四十四石十斗二升。以常賑穀磨鍊以給。淮陽府賑民二百八十七口。分賑太四十石二斗七升。耳牟五十石。稷九十四石二斗九升。以帖別備穀。磨鍊以給。金城縣還穀留庫中二千三百六十六石。淮陽府還穀留庫中二千六百五十石。朝令又爲分給。賑穀之會減。還穀之加分。竝令廟堂。速降指揮於道臣。爲辭矣。民情旣如是切急。則御史之便宜發倉。或繼等加分。或白給乾糧。仰體朝家軫恤之意者。殊甚得當。賑穀。則依此數。計減於會案。加分。則待秋成竝耗會錄事。分付關東道臣處。何如。上曰。依爲之。出擧條命書傳敎曰。觀此江原道暗行御史狀啓。流亡民戶。若是夥然。設令盡數還接。各樣身役。決難責納。況還接未易。勢將侵及隣族。朝家旣聞之後。豈可恝視。不之救乎。本道淮陽金城金化三邑流亡民戶當年身布。特爲蕩減外。此蠲恤之政令。方伯守宰。着意措劃事。自廟堂措辭行會。上曰。三邑人民。流入京中者甚多云。自政院發牌京兆郞廳。以此傳敎內辭意招集其民。一一曉諭。使各還歸安接事。分付。可也。命善曰。流民等。聞此下敎。必當感泣而還歸矣。上曰。昨年還穀。猶有未捧者乎。民始曰。此則已入舊還條。別無停退之敎矣。命植持望筒進伏。宇鎭讀奏訖。跪進。上曰。鄭景淳素有善治之名。今於淮陽。當善爲矣。福源曰。此人聞有實𧏮。似難吏治矣。命善曰。雖有身病。若有飭敎。則當赴任矣。以鄭景淳落點。至金城縣令望筒。上曰。尹達東。何如。樂性曰。爲人頗詳明矣。上曰。李命杰。何如。命善曰。曾於通川善山。皆爲準瓜。而有善治之名矣。上曰。李壽彬。何如。命植曰。此是忠武公之孫矣。至金化縣監望筒。上曰。兪漢敬。何如。命植曰。曾任軍威時。有治績矣。上曰。李昌遠。何如。命善曰。前以載寧郡守點下者矣。上曰。金履顯曾經兩邑乎。命善曰。然矣。上曰。昨日。輪對官入侍。予已見之。爲人頗好矣。樂性曰。臣稔知此人。而當守法奉公矣。以李命杰金履顯落點。上曰。方伯之才。卿果得來乎。命植曰。今玆申大升李秉模。可合此任。而俱在東萊義州。猝難移差。其外只有黃昇源一人矣。上曰。黃昇源則承旨望。見今苟艱。且待其鍊熟。以畀此任。好矣。命植曰。二品中亦無可合人矣。民始曰。本道監司。雖或以別人差出。其所安集之方。未必有勝於前監司矣。上曰。金憙之持身奉公。本甚謹實。而今此僨誤。或緣守宰之不卽狀報而然矣。命善曰。聖敎誠然。其過專在於三邑守令矣。上曰。此人自是來頭緊用之人。而今玆飭勵之後。尤當殫竭爲治矣。命善曰。若降恩敎。則渠當惶感奉職矣。福源曰。旣有成命。卽復還寢。則慰東民聖意。莫可表見矣。上曰。卿言。亦。宜矣。樂性曰。領右相之言。俱爲得當。惟在自上諒處矣。上曰。卿等之發難迭奏。實庸嘉歎。更望卿等補予不逮也。仍命書傳敎曰。道內流亡。至於此多。按道之臣。烏得辭其責。然又思之。此時本道方伯遞易。奚特迎送有弊。凡係撫摩奠接之責。實難付之生手。此亦軫念民弊之一端。江原監司金憙。姑勿罷職。爲先從重推考。使之十分惕念。以贖前愆。自此遞任之前。無非待勘之日也。何敢引以爲義。辭疏。政院切勿捧入。又命書傳敎曰。今日政。新除授淮陽府使鄭景淳。金城縣令李命杰。金化縣監金履顯。當日辭朝。又命書榻敎曰。下直守令入侍。賤臣承命出。分付。上曰。吏判當過都政。大抵銓家。雖曰祛沈滯。若專以祛沈滯爲主。則得除外邑。輒致僨誤。此無他。不知畏法而然。此後務軫民弊。必以有前程畏國法人差出。似甚。宜矣。命善曰。聖敎誠至當矣。上曰。朴師崙之出守閑邑。不得爲治者。誠可怪矣。命善曰。其爲人素甚柔善。故致有此弊矣。上曰。居邑治績。反不如李鎭恒矣。民始曰。李鎭恒居在本邑。亦不用廩餘云。觀其廉雅。人或難及矣。上曰。新除守令。催促入侍事。分付。賤臣承命出回奏曰。鄭景淳來待闕外。方以身病不得肅謝。李命杰金履顯。姑未待令矣。上曰。鄭景淳病狀。果何如。尙淳曰。房闥之間。僅得行步矣。上曰。病勢不至委頓。而今此飭敎之下。不卽肅命。渠以蔭官。何敢若是。誠甚駭然矣。樂性曰。淮陽府使鄭景淳。新除之下。旣詣闕外。終不入肅。屢煩促敎。雖未知病狀輕重之如何。而職是守令。跡涉猥屑。揆以國綱。不可無警。淮陽府使鄭景淳罷職。何如。上曰。依爲之。出擧條上曰。鄭景淳罷職代。吏判更卽擬入。可也。命植承命退出。上曰。卿等中。有誰曾經淮陽乎。命善曰。兵判果經此任矣。上曰。兵曹判書入侍事。分付。賤臣承命出。與李性源偕入進伏。上曰。古有薄淮陽之語。本邑之民戶穀簿。果何如。性源曰。境內只爲七面。而民戶都不過三千。穀儲亦不至五六千石。而其中雜穀居多。雖値歉荒之歲。實難賑濟之策矣。上曰。本邑民人。輒致流散。是何故也。性源曰。本府自是峽邑。凶年易入。故民無恒産。輒以流散爲心。至於今春。又有此弊矣。命植持淮陽府使望筒進伏。宇鎭讀奏訖。跪進。上曰。李東馨見甚精詳。今於此邑。足可善爲矣。命善曰。此人曾任春川。果有治績矣。仍落點。下敎曰。李東馨卽爲入來事。分付。金化金城兩守令。更爲催促。賤臣承命出。與李命杰金履顯偕入進伏。上曰。爾往何處。未卽待令乎。命杰曰。適往臣之四寸命勳家。未卽來待矣。上曰。本邑流民。旣至三百餘戶之多。付賑之民。亦至一百九口之數。爾能思得善策。可以接濟乎。命杰曰。臣未諳本邑事情。猝難臆對矣。上曰。此係爲民急務。第言其要。可也。命杰曰。臣當竭誠爲治矣。上曰。發倉開賑。已有御史措置。爲民蠲役。亦有傳敎備悉。爾能悉心賙恤。使之安接。則流亡之民。必多聞風而還歸。先施撫摩之政。可也。命善曰。此人當善爲矣。上曰。曾經幾邑乎。命杰曰。經漣川通川善山三邑。而漣川。則以臣父之赴燕。遞付京職。仍爲偕往。通川善山。皆以復職移拜矣。上曰。李周憲。爾之子乎。命杰曰。然矣。上曰。爾子能爲善治云。誠可嘉矣。命善曰。渠以年少之人。能得吏治。果爲嘉歎矣。命讀宣諭別諭訖。命退。金履顯進伏。上曰。爾以何術能救恤飢民乎。履顯曰。猝難仰對矣。上曰。俄於傳敎。已有云云。而今以金化一境之民。專委於爾。此後復有一民之失所。則當有重勘。必着意奉職。至於蠲布免役。已有洞諭。無至侵族侵隣。可也。命讀宣諭別諭訖。上曰。到任狀啓。必當考見。無或遲滯。必以今日內出城。可也。命退。上曰。淮陽府使。更爲催促入來。賤臣承命出。與李東馨偕入進伏。上曰。本邑流亡之民。至於二千口之多。御史之發倉開賑。亦至二百七十餘口。爾其下往。招集流民。撫恤飢氓。着意爲治。至於免布蠲役。已悉於傳敎中。必也勿侵隣族。無至繹騷之患。可也。如是下敎之後。若有不善擧行。則是予之責。爾其諒之也。命讀宣諭別諭訖。命退。命植曰。接慰官李泰永。聞與倭人不欲接見云。當有變通之道矣。上曰。有何事故而然也。命植曰。厥祖曾在壬辰。死於倭變。故不欲此行矣。上曰。事勢似然矣。命植曰。接慰官以李泰永。啓下矣。卽聞泰永有不可往赴之私義。呈狀臣曹。自前如此之人。每有曲諒之道。今此接慰官之任。特許改差。何如。上曰。依爲之。出擧條上曰。接慰官必以無故人差出。可也。命植曰。接慰之行。尙有餘月。臨時差出。宜矣。上曰。洪文泳有何事故。而屢次違牌乎。命植曰。頃以李澤徵論斥。不得行公云矣。上曰。然則李顯模。尙無出直之期乎。命植曰。然矣。上曰。一則行公。一則違召。事涉如何矣。樂性曰。玉堂之因此撕捱。誠甚可怪矣。命植曰。玉堂入番。如或苟艱。則曾有請敍之例。使卽變通。恐合。宜矣。命書榻敎曰。玉堂違牌坐罷人員竝敍用。又命書榻敎曰。都廳趙城鎭。本職許遞。命備堂先退。上曰。海伯事。誠可怪矣。當初密啓中。齋儒呈單。封以重重。故政院不得拆見。至於供辭。較呈單差重。而不爲堅封。有若循例狀啓者然。其所擧行。亦出不察之致耶。命善曰。海伯處事。每致疎率。誠可悶矣。上曰。所謂海儒。旣非鄕班。皆是有行列之人。而置第京中。無常往來。且還錄一件。猶置京第云。論其蹤跡。極甚閃忽。究厥情狀。亦極痛駭矣。命善曰。此賊之陰凶罪惡。比諸湖獄。反爲深重。亟施當律。宜矣。上曰。告由中歲回辛丑。運値陽九者。未知指意何居。而其他辭意。隱然歸之於朝家扶抑之事。觀其語脈。極涉怪駭矣。朝廷之上。雖曰洞知不然。而草野之間。或有邪議之橫流。使之劈破此箇義理。可也。樂性曰。臣聞領相言。則此賊之倡發凶論。詆斥朝家者。極爲驚惋。卽令嚴覈。快施邦憲。宜矣。命善曰。審覈使今旣下往。嚴査以問。則可得指嗾之人矣。上曰。洪忠獄事。亦可悶矣。命善曰。光烈旣曰聞諸嚞煥。則言有可據。而觀其供辭。有若符合者然。此必有苗脈之事矣。上曰。李奎緯事。何當出場耶。命善曰。尙在保放。初無一分備納之事。論以國綱。儘不成說矣。上曰。其律何居。命善曰。論其本律。則難免置死。而特推聖恩。以勘次律。宜矣。上曰。犯贓者。今旣初發。則其在重國體之道。不可從輕議律申飭海邑。斯速備納。可也。命善曰。雖督出海邑。元無所捧之物云矣。樂性曰。經年保放。終不備納者。已極痛駭。且保放主人。已至難堪之境云矣。上曰。卽見禮曹草記元陵莎草。多致有頉云。不勝驚慮矣。命善等曰。伏承下敎。極庸惶悶矣。上曰。草記中謂以根不着土。葉不抽靑者。果指何許而云也。命善曰。其所報辭。誠極糢糊矣。上曰。若有枯損。則當以枯損報來。而今以不着土不抽靑云云。已極怪訝。且有頉。旣在月前。則何不以寒食前登報乎。其委折。問于該曹以來。賤臣承命出。回奏曰。禮曹只憑陵官所報。故如是草記云矣。命宇鎭書批答訖。上曰。承旨退出後。更爲査聞。可也。命退。諸臣以次退出。